AfriForum gaan Malema strafregtelik aankla oor grondbesetting-uitlatingsDie burgerregte-organisasie, AfriForum, gaan Donderdag ŉ strafregtelike klag teen die ANC-jeugligaleier, Julius Malema, lê nadat hy glo tydens ŉ saamtrek in Johannesburg mense aangemoedig het om grond sonder toestemming te beset. Malema het glo Woensdag tydens ŉ saamtrek in Thembelihle, suid van Johannesburg, mense aangemoedig om grond te beset sonder toestemming indien die regering dit nie aan hulle oorgee nie. AfriForum se hoof van mediaskakeling, Leané du Plessis, sê die organisasie het regsadvies hieroor ingewin. “AfriForum het op regsadvies verneem dat hierdie optrede van Malema op sigself die misdryf van uitlokking tot sedisie daarstel en dat hy strafregtelik daarvoor vervolg kan word”. Du Plessis sê ŉ strafregtelike klag sal Donderdagmiddag om 15:00 by die Wierdabrug-polisiestasie in Valhalla, Centurion ingedien word. Du Plessis sê ŉ reeks ander misdrywe, wat uitlokking tot openbare geweld en uitlokking tot betreding insluit, sal in die alternatief gepleit word.